4 Ka buša ka bona ditiro ka moka tša kgatelelo+ tšeo di dirwago ka tlase ga letšatši, ka bona le megokgo ya bao ba gatelelwago,+ eupša ba be ba se na mohomotši;+ bagateledi ba bona ba be ba na le matla, fela bona ba be ba se na mohomotši. 2 Ka lebogela bao ba šetšego ba hwile ka re ba phala bao ba sa dutšego ba phela.+ 3 Bobedi bja bona ba phalwa ke yo a sa hlwago a belegwa,+ yo a sa hlwago a bona mediro yeo e bakago tlalelo ye e dirwago ka tlase ga letšatši.+ 4 Ke bone boitapišo ka moka le bokgoni ka moka+ bjo modiro o dirwago ka bjona gore e fo ba go hufegelana ga batho;+ tše le tšona ke lefeela le go kitimiša phefo. 5 Setlaela se phuthile matsogo+ a sona se ja nama ya sona.+ 6 Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.+ 7 Ka buša ka bona lefeela ka tlase ga letšatši. 8 Go na le motho yo a se nago mogwera;+ e bile ga a na morwa goba ngwanabo,+ eupša go itapiša ga gagwe ga go fele. Le gona mahlo a gagwe ga a kgotsofatšwe ke mahumo,+ a se re: “Ke itapišetša mang mo e bilego ke hlokiša moya wa ka tše botse?”+ Tše le tšona ke lefeela, ke mediro yeo e bakago tlalelo.+ 9 Ba babedi ba phala o tee,+ ka gobane ba hwetša moputso o mobotse ka go itapiša ga bona.+ 10 Ge yo mongwe a ewa, yo mongwe a ka tsoša mogwera yoo wa gagwe.+ Eupša go tla direga’ng ge o tee a ewa go se na yo mongwe yo a ka mo tsošago?+ 11 Le gona, ge ba babedi ba robala gotee, ba tla ruthetšana; eupša o tee a ka ruthela bjang?+ 12 Ge motho a ka fekeetša o tee ka matla, ba babedi ba tla lwa le yena.+ Le gona thapo ya melogo e meraro ga e kgaoge feela. 13 Ngwana yo a diilago yo bohlale+ o phala kgoši ya mokgalabje ya setlaela+ yeo e se sa nyakago go lemošwa.+ 14 O tšwile kgolegong gore e be kgoši,+ gaešita le ge a belegetšwe bogošing bja kgoši yeo a diila.+ 15 Ke bone bohle ba phelago bao ba sepelago ka tlase ga letšatši ba latela ngwana yola yo a hlatlamago kgoši yeo.+ 16 Bohle bao a bego a ba buša e be e le ba bantši wa go se fele;+ fela ba ka morago ga bao ba se mo rate,+ ka gobane tše le tšona ke lefeela le go kitimiša phefo.+